ANC veroordeel Molefe se heraanstellingBrian Molefe. Foto:leadershipplatform. com Die ANC het Vrydag gesê dat hy met Lynne Browne, minister van openbare ondernemings, sal vergader om oor Brian Molefe se heraanstelling as hoof van Eskom te praat. “Die ANC veroordeel hierdie roekelose besluit deur die raad van Eskom om Molefe weer as hoof aan te stel,” het die ANC gesê. Dié nuus is deur Khulani Qoma, Eskom se woordvoerder, bevestig. “Hy kom definitief Maandag terug; ons kan hom nie weghou oor die staatskapingsverslag nie. Daar is self erken dit was nie volledig nie,” het Qoma gesê. Dit is ook bevestig dat Molefe as lid van die parlement bedank het. Hy is in November 2016 weg by Eskom ná hy met die omstrede Gupta-familie verbind is in die staatskapingverslag. Daar word spesifiek melding gemaak van die Guptas se maatskappy, Tegeta Exploration and Resources, wat een van Eskom se steenkoolverskaffers is. Brown het verlede maand kapsie gemaak teen Eskom se plan om Molefe ŉ pensioenuitbetaling van R30 miljoen te gee en dit is uiteindelik afgekeur. Molefe het as parlementslid sowat R100 000 per maand verdien in teenstelling met die sowat R792 000 per maand wat hy by Eskom verdien het. Die ANC meen die bewerings teen Molefe is nog nie ter syde gestel nie en sy eie poging om sy naam in ere te herstel is ook nog hangende. “Om hom dus weer aan te stel sonder dat hierdie sake opgeklaar is, verontagsaam die Suid-Afrikaanse publiek se moedeloosheid en woede teenoor die regering se houding heeltemal as dit kom by die hantering van korrupsie,” het die ANC gesê. Qoma het gesê daar sal weer gesprekke wees as die staatskapingsverslag as volledig verklaar word. Die parlement se staande komitee oor openbare rekeninge is vandeesweek deur die nasionale tesourie ingelig oor ŉ verslag van PricewaterhouseCoopers (PwC) oor Eskom se kontrakte met Tegeta. Daar is bevind Eskom se kontrak met Tegeta bevat talle teenstrydighede. Die IVP het ook gesê Molefe se heraanstelling by Eskom is ŉ skande. Min. Brown se kantoor sal glo later vandag ŉ verklaring uitreik.